New 2018 Karavan Trailers KUS-2960-72-10 Utility Trailers in Sacramento, CA | Stock Number:
2018 Karavan Trailers KUS-2960-72-10 • Get Price Get Price 42ND STREET - Filmbankmedia
Warner Baxter, George Brent, Bebe Daniels, Ruby Keeler, Una Merkel, Dick Powell, Ginger Rogers Immuniteitsverwante siektes en hul simptome (Deel 2) - WelstandWelstand
Tuis / Advies / Immuniteitsverwante siektes en hul simptome (Deel 2)
Immuniteitsverwante siektes en hul simptome (Deel 2)
Soos reeds genoem, reken kenners outo-immuunsiektes word veroorsaak deur ‘n kombinasie van genetiese vatbaarheid aan die een kant en ‘n mate van blootstelling aan die ander kant. Buitengewone stres en veranderinge in ons omgewing word gesien as faktore wat bydra tot die toename in outo-immuniteit. Wetenskaplikes reken die oorgebruik van antibiotika, die opkoms van superkieme en die geïndustrialiseerde boerdery wat sorg vir chemikalieë en verwerkte voedsel, is alles dinge wat te doen kan hê met die aanvang van outo-immuniteit.
Dit kom ook opvallend meer by vroue as by mans voor, vermoedelik as gevolg van die feit dat vroue twee X-chromosome het – die X-chromosoom bevat ’n klein stukkie genetiese materiaal wat skynbaar betrokke is by die immuunstelselfunksie. Baie is egter nog onduidelik omtrent dié siektetoestand. Selfs die aantal siektes wat die Amerikaanse Outo-immuunverwante Siekte Assosiasie (AARDA) erken as outo-immuun siektes (tans 100), is debatteerbaar.
Volgens AARDA is die algemeenste outo-immuunsiektes:
Tipe 1 diabetes wat voorkom wanneer die immuunstelsel insulienproduserende selle in die pankreas aanval en vernietig. Die pankreas vervaardig insulien, wat help om bloedsuikervlakke te reguleer. Hoë bloedsuikervlakke kan bloedvate sowel as jou hart, niere, oë en senuwees aantas.
Hashimoto se siekte, wat veroorsaak dat die skildklier te min hormone afskei, kom 10 keer meer by vroue as by mans voor. Jy voel moeg, jou hart klop stadiger en jou liggaamsmetabolisme is stadiger sodat jy makliker gewig optel. Jy kan ook depressief voel, kry dalk gouer koud en jou hare breek maklik. Boonop kan jou vel gryserig lyk, jy kan hardlywig wees en jou gesig kan pofferig wees.
Graves se siekte – waar jou skildklier (daardie skoenlappervormige klier wat in jou nek voor jou lugpyp lê) ooraktief raak en te veel hormone afskei – kom sewe keer meer by vroue as by mans voor. Dit lyk of jou oë wil uitpeul, jou hart klop te vinnig en jy sweet maklik. Jy kry maklik warm, jy voel angstig en jy tel maklik gewig op.
Sjögren se sindroom val die gewrigte sowel as die kliere aan wat smering verskaf vir die oë en mond. Die twee algemeenste simptome is droë oë en ‘n droë mond.
Alopecia areata is ’n outo-immuunsiekte wat voorkom wanneer jou immuunstelsel jou haarfollikels aanval. Skielike haarverlies kan op die kopvel voorkom, en in sommige gevalle affekteer dit ook die wenkbroue, wimpers en gesig, asook ander dele van die liggaam. Dit kan stadig ontwikkel en herhalend wees met jare tussen gevalle. Die toestand kan tot totale haarverlies lei en kan ook verhoed dat hare weer teruggroei.
Atopiese dermatitis, oftewel ekseem, is ’n toestand waarin inflammasie van die vel jeukende rooi uitslag veroorsaak.
Reuse-sel (temporale) artritis is ‘n siekte wat veroorsaak dat jou are – die bloedvate wat suurstof van jou hart na die res van jou liggaam dra – ontsteek en die selle laat swel. Dit gebeur gewoonlik met die groot en mediumgrootte temporale are wat weerskante van jou kop loop. Die swelling vertraag bloedvloei deur jou are en kan erge hoofpyn asook pyn in die gesig en gewrigte veroorsaak. Indien dit nie behandel word nie kan die vernoude are sigprobleme en blindheid veroorsaak.
Vaskulitis is ‘n groep ongewone siektes wat lei tot inflammasie en skade aan die wande van die bloedvate.
Ankiloserende Spondilitis is ’n tipe artritis wat hoofsaaklik die ruggraat affekteer. Die siekte word gekenmerk deur chroniese inflammasie van die gewrigte, wat dan lei tot pyn en styfheid
Sistemiese lupus eritematose oftewel die “stil” siekte – ’n chroniese siekte van die bindweefsel wat dodelik kan wees – kom nege keer meer by vroue voor as by mans. Daar is nie ’n kuur nie en een uit elke 250 mense ontwikkel dit.
Inflammatoriese dermsiekte (IBD) beskryf toestande wat inflammasie van die voering van die ingewande veroorsaak. Die verskillende tipes IBD affekteer verskillende dele van die spysverteringskanaal.
Veelvuldige sklerose beskadig die miëlienskede (die beskermende laag wat die senuweeselle omring). Skade daaraan beïnvloed die stuur van boodskappe tussen jou brein en liggaam en kan lei tot simptome soos lamheid, swakheid, balansprobleme en probleme om te loop.
Rumatoïede artritis, ‘n chroniese, sistemiese inflammasiesiekte wat gewrigte affekteer en voortdurende pyn, swelling, styfheid en beperkinge in terme van bewegings veroorsaak, se voorkoms is drie keer meer by vroue as by mans.
Seliaksiekte kom voor by mense wat nie kosse kan eet wat gluten bevat nie. Wanneer daar gluten in die derms is, val die immuunstelsel dit aan en veroorsaak inflammasie.
Addison se siekte affekteer die bynierkliere wat die hormone kortisol en aldosteroon afskei. Te min van dié hormone kan die manier waarop die liggaam koolhidrate en suiker gebruik en berg, beïnvloed.
Psoriase veroorsaak dat velselle te vinnig vermeerder en die selle bou dan op en vorm rooi skubbe op die vel.
Psoriatiese artritis kom voor wanneer psoriase gepaard gaan met artritis.